__কোনসম্পাদনাঅনুচ্ছেদনয়__  পরিবর্তনশীল তথ্যের এই জগতে যেখানে সত্য ও বিভ্রান্তি প্রায়ই একসঙ্গে মিশে থাকে, সেখানে উইকিপিডিয়ার নিরপেক্ষ দৃষ্টিভঙ্গি নীতিমালা একটি ভারসাম্যপূর্ণ ও নির্ভরযোগ্য জ্ঞানের উৎস হিসেবে উইকিপিডিয়াকে প্রতিষ্ঠিত করার কাজ করে। উইকিপিডিয়ার এই নীতিটি প্রতিটি নিবন্ধে পক্ষপাতহীনভাবে ও গুরুত্বপূর্ণ সব দৃষ্টিভঙ্গি ন্যায্য এবং যথাযথভাবে তুলে ধরা নিশ্চিত করে।  এই প্রবন্ধে আমি নিরপেক্ষ দৃষ্টিভঙ্গি কী, কীভাবে নিরপেক্ষ নিবন্ধ লেখা যায়, পক্ষপাতদুষ্ট নিবন্ধের সমস্যা ও সমাধানের উপায় নিয়ে আলোচনা করেছি। বাংলাদেশের প্রাসঙ্গিক উদাহরণ ব্যবহার করে দেখানোর চেষ্টা করেছি, কেন এই নীতিমালা উইকিপিডিয়ার নির্ভরযোগ্যতা বজায় রাখার জন্য অপরিহার্য।   নিরপেক্ষ দৃষ্টিভঙ্গি কী?   নিরপেক্ষ দৃষ্টিভঙ্গি উইকিপিডিয়ার পঞ্চস্তম্ভের একটি গুরুত্বপূর্ণ স্তম্ভ ও অন্যতম প্রধান নীতি। এই নীতিমালার মাধ্যমে নিবন্ধকে একপেশে দৃষ্টিভঙ্গি থেকে মুক্ত রাখার চেষ্টা করা হয়। এটি নির্দেশ করে যে প্রতিটি নিবন্ধে গুরুত্বপূর্ণ সব দৃষ্টিভঙ্গি সঠিকভাবে ভারসাম্যমূলক পদ্ধতিতে উপস্থাপন করতে হবে। কোনো দৃষ্টিভঙ্গিকে বেশি গুরুত্ব দেওয়া বা অন্যটি উপেক্ষা করা যাবে না। তথ্যের বিপরীতে যথাসম্ভব যাচাইযোগ্য ও নির্ভরযোগ্য উৎসের উল্লেখ প্রয়োজন, বিতর্কিত বিষয়ের উপর যা বিশেষভাবে প্রযোজ্য।  বাংলাদেশ সম্পর্কিত নিবন্ধের ক্ষেত্রেও এটি বিশেষভাবে গুরুত্বপূর্ণ। উদাহরণস্বরূপ, ১৯৭১ সালের মুক্তিযুদ্ধ নিয়ে একটি নিবন্ধ লেখার সময় কেবল একটি দৃষ্টিভঙ্গি তুলে ধরলে তা পক্ষপাতপূর্ণ হয়ে যাবে। একটি নিরপেক্ষ নিবন্ধের জন্য প্রয়োজন যুদ্ধের উভয় পক্ষের ঘটনা, আন্তর্জাতিক প্রতিক্রিয়া ও বিভিন্ন বিশ্বাসযোগ্য উৎস থেকে প্রাপ্ত তথ্য অন্তর্ভুক্ত করা।   কীভাবে একটি নিরপেক্ষ নিবন্ধ লেখা যায়   নিরপেক্ষ নিবন্ধ লেখার জন্য প্রয়োজন নীতিমালা সঠিকভাবে মেনে চলা, উৎস যাচাই করা ও তথ্য উপস্থাপনে সাবধানতা অবলম্বন করা। নিরপেক্ষ নিবন্ধ লেখার ক্ষেত্রে নিম্নোক্ত ধাপগুলো অনুসরণ করা যেতে পারে:   ১. বিশ্বাসযোগ্য ও যাচাইযোগ্য উৎস ব্যবহার করা   বিশ্বাসযোগ্য ও যাচাইযোগ্য উৎসের উপর নির্ভর করাই নিরপেক্ষতার ভিত্তি। উদাহরণস্বরূপ, ২০১৮ সালের ডিজিটাল নিরাপত্তা আইন নিয়ে একটি নিবন্ধ লেখার সময় প্রথম আলো, দ্য ডেইলি স্টার, বিবিসি বাংলা ও ট্রান্সপারেন্সি ইন্টারন্যাশনালের প্রতিবেদন ব্যবহার করা প্রাসঙ্গিক ও বিশ্বাসযোগ্য হবে। এমন উৎস ব্যবহার করুন, যা যাচাই করা যায়।   ২. মতামত নয়, তথ্য উপস্থাপন করুন   নিবন্ধে শুধুমাত্র প্রমাণিত তথ্য উপস্থাপন করতে হবে, ব্যক্তিগত মতামত বা অনুমান নয়। উদাহরণস্বরূপ, বাংলাদেশের দুর্নীতি সংক্রান্ত নিবন্ধে “সরকার দুর্নীতি দমন করতে ব্যর্থ হয়েছে” লেখার পরিবর্তে লেখা উচিত: “বিআরটি প্রকল্প নিয়ে প্রথম আলো ও ট্রান্সপারেন্সি ইন্টারন্যাশনালের প্রতিবেদনে সরকারের দুর্নীতি তুলে ধরা হয়েছে।”   ৩. গুরুত্বপূর্ণ সব দৃষ্টিভঙ্গি উপস্থাপন করুন   প্রতিটি দৃষ্টিভঙ্গি তার প্রাসঙ্গিকতার উপর ভিত্তি করে তুলে ধরতে হবে। উদাহরণস্বরূপ, রোহিঙ্গা শরণার্থী সমস্যা নিয়ে লেখার সময় মানবিক সংকট, বাংলাদেশ সরকারের চ্যালেঞ্জ ও আন্তর্জাতিক সম্প্রদায়ের প্রতিক্রিয়া সবই অন্তর্ভুক্ত করতে হবে।   ৪. মতামত ও বক্তব্য সঠিকভাবে নামসহ উল্লেখ করুন   মতামত ও বক্তব্য উপস্থাপন করলে তার উৎস নামসহ‌ উল্লেখ করা জরুরি। যেমন, বাংলাদেশের শিক্ষাব্যবস্থার নিবন্ধে "বাংলাদেশের শিক্ষাব্যবস্থা অদক্ষ" না বলে বলা উচিত, "২০২৩ সালে প্রকাশিত ইউনেস্কোর প্রতিবেদনে, বাংলাদেশের শিক্ষাব্যবস্থার বেশ কিছু সমস্যা উল্লেখ করা হয়েছে।"   ৫. সুবিন্যস্ত ভাষা ব্যবহার করুন   শব্দ নির্বাচনে পক্ষপাত এড়ানো জরুরি। উদাহরণস্বরূপ, “অভিযোগ” বা “মনে করা হয়” শব্দগুলো কোনো দৃষ্টিভঙ্গিকে বড়ো কিংবা ছোটো করে দেখাতে পারে। এর পরিবর্তে “বলা হয়েছে” বা “প্রতিবেদন করা হয়েছে” ব্যবহার করুন।   পক্ষপাতদুষ্ট নিবন্ধের সমস্যা   নিরপেক্ষতার অভাব উইকিপিডিয়ার পাঠক ও বিশ্বস্ততার উপর বড় প্রভাব ফেলে।   ১. বিশ্বাসযোগ্যতার ক্ষতি   একটি পক্ষপাতদুষ্ট নিবন্ধ পাঠকদের কাছে উইকিপিডিয়ার গ্রহণযোগ্যতা কমিয়ে দেয়। উদাহরণস্বরূপ, যদি বাংলাদেশ জাতীয়তাবাদী দল (বিএনপি) বা আওয়ামী লীগ সম্পর্কে কোনো নিবন্ধে কেবল ইতিবাচক বা নেতিবাচক দৃষ্টিভঙ্গি তুলে ধরা হয়, তা পাঠকদের বিভ্রান্ত করতে পারে।   ২. সম্পাদকদের মধ্যে সংঘাত   পক্ষপাতদুষ্ট নিবন্ধ প্রায়শই সম্পাদকদের মধ্যে বিতর্ক ও সম্পাদনা‌ যুদ্ধের কারণ হয়। উদাহরণস্বরূপ, ২০২৪ সালের ছাত্র-জনতার অভ্যুত্থান বা ধর্ম সংক্রান্ত নিবন্ধে পরিবর্তন নিয়ে নিবন্ধগুলোতে প্রায়ই সম্পাদনা যুদ্ধ দেখা যায়।   ৩. তথ্যবিকৃতি ও প্রোপাগান্ডা   পক্ষপাতপূর্ণ নিবন্ধগুলো প্রোপাগান্ডার হাতিয়ার হয়ে ওঠে। প্রায়ই উইকিপিডিয়ার বিকৃত তথ্য নিয়ে সামাজিক যোগাযোগ মাধ্যমে ট্রোলিং দেখা যায়, যা মব‌‌ তৈরি করতে পারে। উদাহরণস্বরূপ, পদ্মা সেতু প্রকল্পের সাফল্য নিয়ে অতিরঞ্জিত তথ্য দিয়ে প্রকল্পের চ্যালেঞ্জগুলো এড়িয়ে যাওয়া বিভ্রান্তিকর হতে পারে।   পক্ষপাত সমস্যা সমাধানের উপায়   নিরপেক্ষতা বজায় রাখতে সম্পাদকদের সতর্ক ও সহযোগিতাপূর্ণ হওয়া জরুরি। সমাধানে নিচের পদক্ষেপগুলো নেওয়া যেতে পারে:   ১. পক্ষপাত চিহ্নিত করে নিবন্ধে ট্যাগ যোগ করুন   যদি কোনো নিবন্ধ পক্ষপাতপূর্ণ হয়, {{POV}} ট্যাগ যোগ করুন এবং আলাপ পাতায় সমস্যা তুলে ধরুন। উদাহরণস্বরূপ, বাংলাদেশে গণমাধ্যমের স্বাধীনতা নিয়ে লেখা কোনো নিবন্ধে শুধুমাত্র সরকারি সফলতা তুলে ধরা হলে, ট্যাগ দিয়ে আলোচনা শুরু করুন।   ২. উৎস যাচাই করুন   প্রত্যেকটি দাবি যাচাইযোগ্য উৎস থেকে নিশ্চিত করতে হবে। উদাহরণস্বরূপ, বাংলাদেশের জিডিপি প্রবৃদ্ধি নিয়ে লেখার সময় বিশ্ব ব্যাংক বা আইএমএফের তথ্য ব্যবহার করুন।   ৩. সহযোগিতার মাধ্যমে পুনর্লিখন  thumb|লেখক ও ব্যবহারকারী ইয়াহিয়া বাংলা উইকিসম্মেলনে একসাথে কাজ করছেন। পক্ষপাতপূর্ণ অংশগুলো অন্যান্য সম্পাদকের সাথে কাজ করে পুনর্লিখন করুন, পারস্পরিক সহযোগিতা সমস্যা সমাধান করতে সাহায্য করার পাশাপাশি সম্প্রদায়ের বন্ধন দৃঢ় করবে। উদাহরণস্বরূপ, শাহবাগ আন্দোলন নিয়ে লেখার সময় আন্দোলনকারীদের দৃষ্টিভঙ্গি, সমালোচকদের মতামত ও নিরপেক্ষ বিশ্লেষণ অন্তর্ভুক্ত করতে হবে।   ৪. মধ্যস্থতাকারীর সাহায্য নিন   আলাপ পাতায় আলোচনা করে যদি বিরোধ মেটানো না যায়, তবে প্রশাসকদের আলোচনাসভায় বিষয়টি উত্থাপন করুন।   ৫. নতুন সম্পাদকদের প্রশিক্ষণ   নতুন সম্পাদকদের নিরপেক্ষতার বিষয়ে সচেতন করা গুরুত্বপূর্ণ। বাংলাদেশের মতো অঞ্চলে অভিজ্ঞতার অভাবে অনেকেই পক্ষপাতপূর্ণ নিবন্ধ তৈরি করতে পারেন। কর্মশালা ও দিকনির্দেশনার মাধ্যমে এটি প্রতিরোধ করা সম্ভব।   উপসংহার   উইকিপিডিয়ার নিরপেক্ষ দৃষ্টিভঙ্গি নীতি কেবল একটি নির্দেশিকা নয়; এটি সত্য ও ভারসাম্য বজায় রাখার প্রতি একটি প্রতিশ্রুতি। বাংলাদেশের মতো একটি দেশে, যেখানে ঐতিহাসিক, রাজনৈতিক ও সাংস্কৃতিক প্রেক্ষাপট প্রায়ই দ্বন্দ্বপূর্ণ, এই নীতি নিশ্চিত করে যে উইকিপিডিয়া জ্ঞানের একটি নির্ভরযোগ্য ও অন্তর্ভুক্তিমূলক উৎস হিসেবে কাজ করে।  বিশ্বাসযোগ্য ও যাচাইযোগ্য উৎস ব্যবহার, পক্ষপাত এড়ানো ও সহযোগিতার মাধ্যমে এই সমস্যা সমাধান করে আমরা উইকিপিডিয়ার নিরপেক্ষতা রক্ষা করতে পারি। উইকিপিডিয়া একটি সত্যিকার তথ্যভান্ডার হিসেবে টিকিয়ে রাখার জন্য প্রত্যেকটি দৃষ্টিভঙ্গি সঠিকভাবে উপস্থাপিত হয় তা নিশ্চিত করা আমাদের দায়িত্ব।  উদ্ধৃতি  https://bn.wikipedia.org/wiki/উইকিপিডিয়া:নিরপেক্ষ_দৃষ্টিভঙ্গি  https://bn.wikipedia.org/wiki/উইকিপিডিয়া:নির্ভরযোগ্য_উৎস  https://bn.wikipedia.org/wiki/ডিজিটাল_নিরাপত্তা_আইন,_২০১৮  https://bn.wikipedia.org/wiki/টেমপ্লেট:POV  https://bn.wikipedia.org/wiki/উইকিপিডিয়া:প্রশাসকদের_আলোচনাসভা